arnastofnun/IGC-2024 huggingface dataset:
Fossaleið

Frá Bollastöðum í Blöndudal um Rugludal og Rugludalskvísl að fjallaskálanum við Galtará á Eyvindarstaðaheiði.

Þetta er meginleiðin upp á Eyvindarstaðaheiði, sæmilegur jeppavegur austan Blöndugils og Blöndulóns.

Við Rugludal byrjar Blöndugil að norðanverðu og nær suður að Reftjarnarbungu við Blöndustíflu. Það er yfir 20 km langt, víðast 50-100 metra djúpt og nær 200 metra dýpt við Tindabjörg. Um örnefnin Rugludalur og Kurbrandsmýri er þessi þjóðsaga: Rugla bjó í Rugludal og hafði smalann Kurbrand. Batt hún strokk á bak hans og lét hann strokka smjörið meðan hann gætti kindanna. Henni þótti hann latur til verksins og drap hann, kom honum fyrir í Kurbrandsmýri. Þar hafa ferðamenn hent steinum í Kurbrandsdys.

Förum frá Bollastöðum eftir jeppavegi suður og upp úr Rugludal og síðan á dalsbrúninni suður um Eyvindarstaðaheiði. Síðast suður um Kurbrandsmýri að skálanum við Galtará á Eyvindarstaðaheiði. Þar komum við á Kjalveg.

26,8 km

Húnavatnssýslur

Skálar:

Galtará: N65 11.809 W19 31.474.

Jeppafært

Nálægir ferlar: Haugakvísl, Mælifellsdalur.

Nálægar leiðir: Járnhryggur, Stífluvegur, Vesturheiði.

Skrásetjari: Jónas Kristjánsson

Heimild: Útivistarkort
Fossakvísl

Frá Bugaskála við Aðalmannsvatn á Eyvindarstaðaheiði suður á Eyfirðingaveg norðvestan við Sátu við Hofsjökul.

Jeppafær slóð um eyðilegt land, hraun og sanda og urðarhryggi, síðari hlutinn í yfir 700 metra hæð.

Förum frá Bugaskála í 570 metra hæð til suðurs austan Hanzkafella, suður um Brunabrekkur og vestan við Bugahæð að Ytra-Skiptafelli austanverðu. Fjórum kílómetrum sunnan fellsins skiptist leiðin. Hraungarðsleið liggur áfram beint suður, en við beygjum eftir slóð til austurs. Eftir fimm kílómetra sveigir sú leið til suðurs. Við förum austan við Bláfell og komum á Eyfirðingaveg í 800 metra hæð norðaustan við Sátu norðvestan Hofsjökuls.

37,6 km

Húnavatnssýslur

Skálar:

Bugaskáli: N65 13.183 W19 25.981.

Jeppafært

Nálægir ferlar: Mælifellsdalur.

Nálægar leiðir: Gilhagadalur, Hraungarður, Ingólfsskáli, Skiptamelur.

Skrásetjari: Jónas Kristjánsson

Heimild: Útivistarkort
Fossadalsheiði

Frá Reykjafirði um Fossadalsheiði til Bjarnarfjarðar á Ströndum.

Vörðuð leið um urðir á heiðinni.

Förum frá gistihúsinu í Sigluvík suður dalinn um eyðibýlið Kirkjuból og upp Fossadal austan ár. Þar komum við á Fossadalsheiði í 300 metra hæð. Síðan suðaustur yfir drög Sunndals og yfir Rönd að fjallsbrún norðan Bjarnarfjarðar. Niður fjallið förum við um ótal sneiðinga og komum niður við fjarðarbotninn.

8,0 km

Vestfirðir

Skálar:

Reykjarfjörður: N66 15.425 W22 05.372.

Nálægar leiðir: Skjaldabjarnarvík, Þúfur, Reykjafjarðarháls, Þaralátursnes.

Skrásetjari: Jónas Kristjánsson

Heimild: Herforingjaráðskort
Fossabrekkur

Frá Árdal í Ólafsfirði um Fossabrekkur til Héðinsfjarðar.

Byrjum við þjóðveg 803 í Árdal. Förum vestur Árdal og síðan suðvestur Syðri-Árdal alveg inn í botn. Til vesturs upp úr dalbotninum í skarðið í 680 metra hæð fyrir vestan Bangsahnjúk og fyrir austan Möðruvallahnjúk. Þaðan norðvestur og niður í Möðruvallaskál og áfram norðvestur í Héðinsfjörð.

10,0 km

Eyjafjörður

Nálægar leiðir: Vatnsendaskarð, Rauðskarð, Hólsskarð, Héðinsfjarðará, Sandskarð, Drangar, Hvanndalir.

Skrásetjari: Jónas Kristjánsson

Heimild: Árbækur Ferðafélagsins
Forsæludalur

Frá Grímstungu í Vatnsdal um Forsæludal og Friðmundará að fjallaskálanum Höfðaveri við Vestra-Friðmundarvatn.

Vatnsdalsá rennur um Forsæludal. Þar eru tvö býli, Sunnuhlíð og Forsæludalur.Andspænis Sunnuhlíð sunnan ár er eyðibýlið Þórhallastaðir. Þaðan var draugurinn Glámur, sem Grettir Ásmundarson yfirbugaði með harmkvælum. Nokkru innar í dalnum, nálægt Skessufossi, er Glámsþúfa, þar sem átökin urðu. Sunnan Friðmundarár rennur Vatnsdalsá í miklu gljúfri. Töluvert af fögrum fossum eru á þessum slóðum í Vatnsdalsá. Neðar eru Stekkjarfoss og Dalfoss og ofar eru Kerafoss, Freyðandi, Rjúkandi og Skínandi.

Byrjum við Vatnsdalsá norðan við Grímstungu. Förum suðaustur Forsæludal að Friðmundarárgili. Síðan til austurs norðan gilsins og Friðmundarár að slóð norðvestan úr Kárdal um Dalsbungu. Förum austur slóðina að fjallaskálanum Höfðaveri við Vestra-Friðmundarvatn.

16,0 km

Húnvatnssýslur

Skálar:

Höfðaver: N65 17.490 W19 53.208.

Jeppafært

Nálægir ferlar: Haukagilsheiði.

Nálægar leiðir: Dalsbunga, Öldumóða, Áfangi, Úlfkelshöfði, Þverflár, Grímstunguheiði.

Skrásetjari: Jónas Kristjánsson

Heimild: Árbók FÍ
Fontur

Frá veginum að Hlíð á Langanesi eftir endilangri strönd Þistilfjarðar út á Font.

Fontur er allhátt bjarg, 50-70 m y.s. Á því stendur viti. Við Font hafa orðið mikil sjóslys, hið síðasta haustið 1907. Þá fórst þar norskt skip á leið frá Jan Mayen með 17 manna áhöfn. Einn skipverja komst á land og hélt lífi. Norðan í bjarginu og stutt frá vitanum er Engelskagjá, rauf í bergið. Áhöfn af ensku skipi, sem strandaði fyrir löngu undir Fontinum, komst í land og klöngraðist upp gjána. Af því dregur hún nafn. En á leiðinni til bæja urðu allir mennirnir úti, örmögnuðust af vosbúð og þreytu nema skipstjórinn einn sem komst lífs af. Stendur enn kross milli bæjanna Skoruvíkur og Skála, þar sem lík mannanna fundust og eru þar grafin.

Byrjum á vegi 869 á norðanverðu Langanesi, þar sem hann liggur frá sjó og upp að bænum Hlíð. Við förum út með ströndinni alla leið norðaustur og austur á Font, yzta enda Langaness. Fyrst um fjöruveg, hjá eyðibýlunum Heiði, Brimnesi og Læknisstöðum. Síðan hefst Skoruvíkurbjarg. Við förum áfram um Skoruvík og alla leið austur á Font. Til baka getum við tekið krók suðvestur á Gjögrahorn, áður en við förum sömu leið til baka.

38,8 km

Þingeyjarsýslur

Skálar:

Eggjahús: N66 23.139 W14 51.130.

Jeppafært

Nálægar leiðir: Fagarnesskarð, Heiðarfjall, Skálarvegur.

Skrásetjari: Jónas Kristjánsson

Heimild: Herforingjaráðskort
Fnjóskadalur

Frá Draflastöðum í Fnjóskadal um Vaglaskóg að Sörlastöðum í Fnjóskadal.

Á Sörlastöðum hafa hestamenn á Akureyri aðstöðu fyrir menn og hesta.

Leiðin er um endilangan Fnjóskadal að austanverðu. Í Fnjóskadal er Vaglaskógur, einn stærsti upprunalegi skógur á Íslandi, en einnig eru þar Lundarskógur og Þórðarstaðaskógur. Dalurinn heitir eftir svokölluðum fnjóskum, sem eru þurrir og feysknir trjábútar. Ef lagðir eru saman Fnjóskadalur í miðjunni, Flateyjardalur að norðanverðu og Bleiksmýrardalur að sunnanverðu, er Fnjóskadalur langsamlega lengsti dalur landsins.

Förum frá Draflastöðum austur að Fnjóská og síðan norður með henni að vaði í syðri enda eyrar í ánni, eftir eyrinni endilangri og þar yfir á þjóðveg 835 um Fnjóskadal. Fylgjum veginum suður dalinn að Veisuseli. Þar förum við af veginum um hlið að slóð norður brekku niður að ánni. Síðan á bökkum árinnar alla leið að brúnni yfir Fnjóská. Við komum þar að girðingu með þjóðvegi 1 í Ljósavatnsskarði. Fylgjum girðingunni unz við komum að hliði, sem við förum um. Yfir þjóðveginn og meðfram girðingu handan vegar að þjóðvegi 836 upp í Vaglaskóg. Við förum þar upp brekku suðaustur að Hálsi og síðan suðvestur og fram á hálsinn við ána. Þar förum við út af vegi 386 og eftir skóginum til suðurs og síðan til vesturs upp brekkurnar að Vöglum. Þar höldum við áfram til suðurs um skógargötur niður að Mörk við Fnjóská. Síðan fylgjum við vegi suður Fnjóskadal í Þórðarstaðaskóg að brú á Fnjóská. Áfram höldum við austan árinnar meðfram jeppaslóð framhjá eyðibýlunum Belgsá og Bakkaseli og Bakka að Sörlastöðum í 240 metra hæð.

41,0 km

Þingeyjarsýslur

Skálar:

Sörlastaðir: N65 33.420 W17 40.400.

Nálægir ferlar: Bíldsárskarð, Hellugnúpsskarð.

Nálægar leiðir: Draflastaðafjall, Vaðlaheiði, Bleiksmýrardalur, Gásasandur, Hellugnúpur, Gönguskarð vestra.

Skrásetjari: Jónas Kristjánsson

Heimild: Jónas Kristjánsson
Flugustaðadalur

Frá Hofi í Álftafirði um Flugustaðadal að Markúsarseli.

Um Hofsdal og Flugustaðadal segir í Árbók FÍ 2002: “Miklir og óslitnir fjallgarðar umlykja vatnasviðið, sundurristir af ótal giljum. Þeim er aðeins hægt að kynnast á ferð um dalina, sem búa yfir fjölbreytni í landslagi og jarðmyndunum, fossum og vænum gróðri.”

Förum frá Hofi vestur með Hofsá og suður yfir ána við Stóru-Skriðu. Við stefnum vestur á Tungukoll. Förum sunnan við kollinn og inn í Flugustaðadal vestur að Markúsarseli í Flugustaðadal.

10,0 km

Austfirðir

Nálægar leiðir: Hofsdalur, Lónsheiði, Fossbrekkur, Geithellnadalur.

Skrásetjari: Jónas Kristjánsson

Heimild: Herforingjaráðskort
Flóttamannavegur

Frá Kjóavöllum í Kópavogi um Flóttamannaveg til Sörlastaða í Hafnarfirði.

Vinsæl leið hestamanna á Reykjavíkursvæðinu. Hringurinn um Flóttamannaveg, Gjáréttarveg og vestan við Elliðavatn er 25 kílómetrar.

Förum vestur frá Kjóavöllum, fyrst sunnan Vatnsendavegar og síðan norðan hans. Förum með veginum fyrir norðan Vífilsstaðavatn og áfram reiðslóð meðfram Flóttamannavegi og síðan suður með Kaldárselsvegi til Sörlastaða í Hafnarfirði.

9,4 km

Reykjavík-Reykjanes

Skrásetjari: Kortavefur LH

Heimild: Kortavefur LH
Flosavegur

Flosi Þórðarson fór frá Svínafelli í Öræfum að Njáli á Bergþórshvoli í Landeyjum.

Hér er lýst leiðinni frá Svínafelli að Torfastöðum í Fljótshlíð.

Í Chorographica Islandica í byrjun 18. aldar segir Árni Magnússon: “Flosavegur upp úr Þórmörk liggur milli Eyjafjallajökuls og Tindafjallajökuls. Mér er sagt, hann sé ennú við lýði, en sé vondur og erfiður.” Nú á tímum er leiðin einnig farin, en þykir ströng. Í Njáls sögu segir, að Flosi og menn hans lögðu af stað frá Svínafelli að morgni sunnudags og voru komnir á Þríhyrningshálsa fyrir klukkan níu á mánudagskvöldi. Fyrst riðu þeir Skeiðarársand og Núpsvötn hjá Lómagnúpi. Svo að Kirkjubæjarklaustri. Þar fóru þeir til kirkju. Síðan riðu þeir á fjall til Fiskivatna og þaðan vestur yfir Mælifellssand. Svo niður í Goðaland og yfir Markarfljót á vaði. Hver þeirra var með tvo til reiðar. Þeir voru einn og hálfan sólarhring að fara 163 kílómetra leið.

Byrjum á Svínafelli og förum vestur yfir Skeiðará, Gígjukvísl og Núpsvötn að Lómagnúpi. Síðan vestur Fljótshverfi, yfir Hverfisfljót og vestur Síðu að Kirkjubæjarklaustri. Þaðan vestur með fjallinu að Hunkubökkum og Holti, síðan upp Holtsdal og vestur að Skaftárdal. Þar yfir Skaftá og vestur um Skaftártungur. Yfir Hólmsá og upp með henni að Brytalækjum. Þaðan suður fyrir Mælifell og síðan vestur Mælifellssand, framhjá afleggjara að Hvanngili. Vestur jeppaslóðina að Hattafelli og suður þar vestan við Stórkonufell og Litla-Mosfell að Mýrdalsjökli. Þar er farið yfir Neðri-Emstruá og síðan vestur Emstruleið að Markarfljóti og áfram suðvestur með fljótinu að Húsadal í Þórsmörk. Kaflinn frá Litla-Mosfelli í Húsadal er mjög erfiður. Einhvers staðar þar er Goðaland, sem sagt er frá í Njálu. Frá Húsadal er farið á vaði yfir Markarfljót og síðan vestur Fljótshlíð að Torfastöðum í Fljótshlíð. Norðan Torfastaða eru Þríhyrningshálsar undir Þríhyrningi, þar sem Flosi og menn hans hvíldu sig.

156 km

Skaftafellssýslur, Rangárvallasýs la

Ekki fyrir göngufólk

Nálægir ferlar: Miklafell, Hólaskjól, Öldufell, Mælifellssandur.

Nálægar leiðir: Skaftafell, Núpsstaðaskógur, Brunasandur, Holtsdalur, Hólmsá, Goðaland, Fljótshlíð.

Skrásetjari: Jónas Kristjánsson

Heimild: Njála
Flosaskarð

Frá Hrafnabjörgum í Þingvallasveit um Flosaskarð til Beitivalla.

Sjaldfarin leið.

Nafn skarðsins er sagt stafa af heimferð Flosa frá Alþingi, þar sem dæmt var í málum Njáls-Brennu, þótt ekki sé það skráð í sögunni. Hann er sagður hafa farið þessa leið af ótta við fyrirsát á aðalleiðinni við Stóra-Dímon.

Förum frá eyðibýlinu Hrafnabjörgum suður með Hrafnabjörgum og suður um Eldborgir. Þar liggja Hrútadalir norðnorðaustur milli Kálfstinda í Flosaskarð. Síðan suðaustur úr skarðinu niður á Laugarvatnsvelli og áfram suður yfir þjóðveg 365 að Beitivöllum.

13,1 km

Árnessýsla

Skrásetjari: Jónas Kristjánsson

Heimild: Munnmæli
Flosaleið

Frá Bessastöðum í Fljótsdal um Hornbrynju að Hamri í Hamarsfirði.

Flosi Þórðarson fór þessa leið úr liðsbón um Austurland, svo sem segir í Njálu: “Flosi fór upp Fljótsdal og þaðan suður á fjall um Öxarhraun og ofan Sviðinshornadal og út með Álftafirði fyrir vestan, og lauk Flosi eigi fyrr en hann kom til Þvottár til Halls, mágs síns.” Þetta var þjóðleið milli Fljótsdals, Suðurfjarða og Austur-Skaftafellssýslu, en litlar minjar sjást um sjálfa slóðina.

Nokkur veiði er í Líkárvatni og er nafn þess talið stafa af slysförum. Sunnan vatnsins fundust mannabein, sem talin eru af strokufanganum Þorgrími Hermannssyni, er slapp úr haldi á Djúpavogi 1837.

Förum frá Bessastöðum suður að brúnni austur yfir Jökulsá. Síðan með þjóðvegi 935 suður að Sturluflöt. Þar förum við yfir drög Gilsárdals suðaustur í Hornbrynjuslakka norðan við Hornbrynju suðsuðaustur að fjallaskálanum Bjarnarhíði. Þaðan förum við stuttan kafla suðaustur með jeppaslóð, sem liggur að þjóðvegi um Öxi. En förum fljótt suður úr slóðinni að Líkárvatni austanverðu, sem er austan við Brattháls. Við förum suður um Sviðinshornahraun niður í Hamarsdal. Förum um Leiðargil niður í Hamarsdal og síðan út með dalnum norðanverðum austur að Hamri í Hamarsfirði eða eftir honum sunnanverðum að Bragðavöllum í Hamarsfirði.

44,4 km

Austfirðir

Skálar:

Bjarnarhíði: N64 50.853 W14 51.507.

Hamarsdalur: N64 41.447 W14 41.724.

Nálægar leiðir: Hornbrynja, Ódáðavötn, Hamarsdalur, Bragðavalladalur.

Skrásetjari: Jónas Kristjánsson

Heimild: Njála
Fljótsskarð

Frá Glúmsstöðum í Fljóti um Fljótsskarð í Andbrekkur í Hesteyrarfirði.

Förum frá Glúmsstöðum austsuðaustur í Fljótsdal og þaðan suðsuðaustur í Fljótsskarð í 420 metra hæð. Þaðan suðaustur á leið um Hesteyrarbrún og Kjaransvíkurkarð.

5,8 km

Vestfirðir

Nálægar leiðir: Háaheiði, Almenningar, Kjaransvíkurskarð, Hesteyrarbrún.

Skrásetjari: Jónas Kristjánsson

Heimild: Herforingjaráðskort
Fljótsoddi

Frá Jökulheimum við Vatnajökul að Miklafelli á Síðumannaafrétti.

Hin forna Bárðargata liggur vafalaust á þeim slóðum einhvers staðar yfir Hverfisfljót og áfram niður í Fljótshverfi. Á landnámsöld er líklegt, að vatnaskil hafi þvingað meira af jökulvatni í Skaftá og minna hafi runnið í Hverfisfljót, sem þá hét svo lítið sem Raftalækur.

Bárðargötu er hér lýst í fimm dagleiðum. Nyrsta leiðin er hér kölluð Réttartorfa. Næst koma Öxnadalsdrög. Síðan Vonarskarð. Þá kemur Hamarskriki. Og loks Fljótsoddi. Réttartorfuleiðin hefst við Svartárkot á Mývatnsheiðum og Fljótsoddaleiðin endar við Miklafell á Síðumannaafrétti.

Í þessari útgáfu er ekki gert ráð fyrir, að Bárður hafi farið yfir Hverfisfljót uppi við jökul, sem þó er eins líklegt. Gnúpa-Bárður nam Bárðardal og bjó að Lundarbrekku. Fann, að sunnanáttir voru hlýrri og þurrari en norðanáttir. Því ætlaði hann, að betri lönd væru sunnanlands. Sendi syni sína suður á góunni að kanna það. Þeir fundu gróður í Vonarskarði á þessum kalda árstíma. Þarnæsta vor lét hann hvert húsdýra sinna bera byrðar suður yfir og nam allt Fljótshverfi.

Förum frá Jökulheimum í 670 metra hæð, að mestu eftir jeppaslóðum. Suður yfir kvíslar Tungnaár á viðsjárverðu Gnapavaði, um Botnaver, um Launfit og Fit suður yfir fjöllin norðaustan Breiðbaks. Förum síðan af þeirri leið eftir jeppaslóð til austurs og síðan suðurs að norðurendanum á Langasjó. Þar förum við austur flatlendið og yfir Skaftá skammt frá jökli. Förum síðan sléttuna milli Fögrufjalla að vestanverðu og undirfjalla Vatnajökuls að austanverðu. Beygjum síðan til suðsuðausturs og förum um Fljótsodda að Hverfisfljóti og síðan suður með fljótinu. Þar förum ekki yfir Hverfisfljót eins og Gnúpa-Bárður, heldur fylgjum jeppaslóð frá ánni til suðurs um Brunavötn og Fremri-Eyrar að slóð, sem liggur frá fjallaskálanum í Miklafelli að Blæng. Við förum þá slóð suðaustur að vesturbrún Miklafells og síðan suður fyrir fellið að skálanum, sem er suðaustan undir fellinu í 410 metra hæð.

37,6 km

Rangárvallasýsla, Skaftafellssýslur

Erfitt fyrir hesta

Ekki fyrir göngufólk

Skálar:

Jökulheimar: N64 18.632 W18 14.304.

Miklafell: N63 58.782 W18 00.524.

Jeppafært

Nálægir ferlar: Hamarskriki, Jökulheimar, Langisjór, Miklafell.

Nálægar leiðir: Bárðargata

Skrásetjari: Jónas Kristjánsson

Heimild: Útivistarkort
Fljótshlíð

Frá leitarmannakofanum Bólstað undir Einhyrningi að félagsheimilinu Goðalandi í Fljótshlíð.

Leiðin er skemmtilegri til austurs, því að þá er jöklasýn betri og greiðara að sjá yfir Markarfljót til Þórsmerkur.

Fljótshlíð er ein frægasta sveit landsins. Jónas Hallgrímsson orti “Fögur er hlíðin” og Þorsteinn Erlingsson orti “Fyrr var oft í Koti kátt”. Á Einhyrningsflötum undir Einhyrningi stóð bær Sighvats hins rauða. Þar hét Bólstaður. Förum um búsældarlegar hlíðar neðst í undirfjöllum Tindfjalla. Breiðabólstaður og Hlíðarendi eru sögufrægar jarðir í sveitinni. Markarfljót rennur á breiðum og sléttum aurum og handan þess rís voldugur Eyjafjallajökull. Fljótshlíðin er einn eftirsóttasti sumardvalarstaðurinn, þar hafa verið reist einhver glæsilegustu sumarhús landsins.

Förum frá Bólstað í 300 metra hæð niður í byggð. Að mestu fylgjum við jeppaslóð út Fljótshlíð. Förum fyrst eftir Tröllagjá suðvestur Emstruleið. Beygjum suður og vestur fyrir Fauskheiði og æjum á Hellisvöllum. Síðan norðvestur aurana og upp í brekkurnar í Streitum undir Þórólfsfelli. Vestan við fellið förum við hjá farfuglaheimilinu í Fljótsdal. Áfram eftir þjóðvegi 261 með fjöllunum framhjá Múlakoti og Hlíðarendakoti. Við Neðri-Þverá förum við suður frá þjóðvegi og síðan vestur moldargötur samhliða þjóðveginum, loks aftur upp á þjóðveginn við Smáratún. Þar förum við vestur með þjóðveginum að rétt vestan við félagsheimilið Goðaland.

33,8 km

Rangárvallasýsla

Skálar:

Bólstaður: N63 43.831 W19 28.697.

Fell: N63 42.769 W19 42.790.

Jeppafært

Nálægir ferlar: Þríhyrningur, Reiðskarð, Krókur, Mosar.

Nálægar leiðir: Hæringsfell, Goðaland, Flosavegur.

Skrásetjari: Jónas Kristjánsson

Heimild: Jónas Kristjánsson
Fljótsheiði

Frá Einarsstöðum í Reykjadal um Fljótsheiði að Fosshóli í Bárðardal.

Förum frá Einarsstöðum vestur á gamla þjóðveginn yfir Fljótsheiði, norðan nýja þjóðvegarins. Förum suðvestur yfir heiðina um Ingjaldsstaði að Fosshóli.

8,9 km

Þingeyjarsýslur

Nálægir ferlar: Hvammsheiði, Vatnshlíð, Nafarvað, Gullvegurinn.

Nálægar leiðir: Máskot, Heiðarsel, Fossel, Fosselsskógur, Kinnarfell.

Skrásetjari: Jónas Kristjánsson

Heimild: Jónas Kristjánsson
Fljótsdrög

Frá Álftakrók til Fljótsdraga.

Fyrri hluti leiðarinnar er um Arnarvatnsheiði og síðari hlutinn um Stórasand. Hér standa stök fjöll upp úr sandinum, Bláfell og einkum Krákur við norðurenda Langjökuls. Stórisandur er lítt gróið hæðaland, í 700-800 m hæð norðan Langjökuls, milli Arnarvatnsheiðar og Kjalvegar norðan Seyðisár. Þarna eru jökulsorfin og grýtt grágrýtishraun, sem eru þó víða greiðfær. Fljótsdrög eru vin á milli jökla, kennd við Norðlingafljót. Þar er fjallaskáli, sem notaður er af Húnvetningum. Við skálann eru tjarnir með grónum bökkum. Þetta er einangraður fjallasalur með kyrrð í lofti á góðum degi. Ásgrímur Kristinsson: ”Enn um þetta óskaland / ótal perlur skína. / Hitti ég fyrir sunnan Sand / sumardrauma mína.” Staðurinn heitir Fljótsdrög á húnvetnsku og Fljótadrög á borgfirzku.

Förum frá Álftakróki í 480 metra hæð norðnorðaustur eftir Arnarvatnsleið, milli Krummavatns að vestanverðu og Mordísarvatns að austanverðu. Áfram norðnorðaustur um Leggjabrjót fyrir norðan Leggjabrjótstjarnir og norðaustur um Hvannamó að Skammá milli Réttarvatns og Arnarvatns, sem heiðin heitir eftir. Við förum þaðan suðaustur eftir slóð beina leið í Fljótakrók við Áfangatjörn, þar sem er Fljótsdragaskáli í 560 metra hæð.

21,1 km

Húnavatnssýslur, Borgarfjörður-Mýrar

Skálar:

Álftakrókur: N64 53.274 W20 26.388.

Fljótsdrög: N64 54.884 W20 08.437.

Nálægir ferlar: Norðlingafljót, Aðalbólsheiði, Arnarvatnsheiði, Suðurmannasandfell, Bláfell.

Nálægar leiðir: Stórisandur, Skagfirðingavegur, Grímstunguheiði, Öldumóða, Krákur.

Skrásetjari: Jónas Kristjánsson

Heimild: Árbækur Ferðafélagsins
Fljótsdalsheiði

Frá Sauðabanalækjum ofan við Bessastaði í Fljótsdal um Fljótsdalsheiði til Aðalbóls í Hrafnkelsdal.

Þetta er syðsta leiðin um Fljótsdalsheiði. Þær greinast við Vegufs. Meginleiðin lá nokkru norðar, til Brúar í Jökuldal, hér kölluð Vegkvíslar. Nyrsta leiðin lá svo um Klaustursel og Sænautasel til Möðrudals, hér kölluð Þrívörðuháls.

Hrafnkels saga Freysgoða segir, að utan á Eyvindarfjöllum hafi Eyvindur Bjarnason, bróðir Sáms, fallið fyrir Hrafnkeli Freysgoða við Eyvindartorfu og sé þar heygður. Í Hrafnkelsdal hafa fundizt leifar byggðar á tuttugu stöðum. Talið er, að öll byggðin hafi farið í eyði um langt árabil við eldgos í Veiðivötnum á síðari hluta 15. aldar. Á Aðalbóli bjó Hrafnkell Freysgoði, landnámsmaður og vígamaður.

Byrjum hjá vegi 910 við Sauðabanalæk á fjallsbrúninni ofan við Bessastaði. Förum norðvestur um Vegufs. Við förum vestur um Sandskeið að Ytri-Vegakvísl. Suðvestur í Eyvindarkofaver og vestur um Fjallaskarð. Síðan suðvestur með Eyvindarfjöllum. Suðvestur um Sanda á veg 910, norðan Ytra-Kálfafells. Þar förum við beint vestur og niður að Laugarhúsum í Hrafnkelsdal, förum vestur yfir Hrafnkelu og norður að Aðalbóli í Hrafnkelsdal.

34,2 km

Austfirðir

Skálar:

Fjallaskarð: N65 01.685 W15 22.312.

Nálægir ferlar: Sænautasel. Nálægar leiðir: Þrívörðuháls, Vegkvíslar, Eyvindará, Aðalbólsleið, Hölkná, Vesturöræfi, Eyvindarkofaver, Eiríksstaðavegur.

Skrásetjari: Jónas Kristjánsson

Heimild: Útivistarkort
Flekkudalur

Frá Hallsstöðum á Fellsströnd um Flekkudal í Skeggaxlarskarð.

Sagnir eru um fjögurra eða fimm bæja byggð í Flekkudal fyrir Svartadauða. Minjar eru þar um tún og túngarða.

Förum frá Hallsstöðum norðaustur allan Flekkudal, norður um Skeggöxl og loks að Skeggaxlarskarði í 690 metra hæð. Þaðan eru leiðir til margra átta.

19,5 km

Snæfellsnes-Dalir

Nálægar leiðir: Staðarfell, Fellsströnd, Tungumúli, Skothryggur, Náttmálahæðir, Hvammsá, Nónborg,Búðardalur, Skeggaxlarskarð, Sælingsdalur, Þverdalur.

Skrásetjari: Jónas Kristjánsson

Heimild: Glaður, hestamannafélag
Skriftin á veggnum

Efast um, að SDG og BB sjái skriftina á veggnum (Daníel 5:25). Alténd ekki forsætis, hann lifir í draumaheimi silfurskeiðunga. Fjármálaráðherra lætur telja sér trú um, að fylgishrun flokksins og hrunið traust hans sjálfs sé tímabundinn vandi. Eins og sannir sjálfstæðismenn sögðu um hrunið: Það er meint hrun og tímabundinn vandi. Íslenzkir pólitíkusar og spunafólk hugsa til skamms tíma í senn, kannski fram á vor. Segja sem svo, að komi tímar og komi ráð. SDG verður varla í vandræðum með stjarnfræðileg loforð eftir þrjú ár. Og BB trúir því jafnvel, að hann verði enn flokksformaður eftir þrjú ár.
Hatur á minni máttar

Eins og aðrir svartstakkar reynir Illugi Gunnarsson að útiloka fátæka frá námi. Menntun á að fela í sér sérstök fríðindi hinna ríku, samkvæmt gerðum þessa ráðherra, nýkomnum frá Pútín. Skólabörn eiga samkvæmt honum að greiða rafrænt námsefni og margt barnafólk hefur einfaldlega ekki ráð á slíku. Það er markviss stefna Illuga að gera nám ókleift fátæku fólki og girða fyrir hreyfingu milli stétta. Þeir, sem tróna á toppi tilverunnar, eru ánægðir með útsýnið og vilja ekki, að pupullinn flækist fyrir. Almennt hafa ráðherrar Flokksins sérkennilegt hatur á sjúklingum, öldruðum, öryrkjum og barnafólki.
Sprengidagsminni

Það er ekki bara saltkjöt, sem fer með heilsuna. Fáir borða mikið af þessu meinta lostæti, ef frá eru skildar harmafréttir úr Ikea. Miklu hættulegri er varanleg neyzla fíkniefna á borð við sykur og hvítt hveiti. Næringarfræðin er loksins að byrja að átta sig á, að þetta eru fíkniefni. Að því leyti, að þau magna svengd, einn moli sækir annan. Pasta og pítsur geta leitt til ofáts eða síáts. Og fólk þarf að venja sig á að borða bara á matmálstímum, fá sér einu sinni á diskinn og ekkert milli mála. Skelfilegt er að sjá fólk sitja með nasl í fanginu framan við sjónvarpið. Endar oft með sprengingu.
Fláajökull

Frá Mýrum í Hornafirði upp að Fláajökli.

Sumir telja, að fyrir mörgum öldum hafi Vatnajökull verið klofinn, enda stundum kallaður Klofajökull. Hafi þá verið þjóðleið milli jöklanna frá Brúarjökli og komið hér niður vestan Skálafellsjökuls hjá Hálsatindi.

Förum frá Hólmi norðvestur með Hólmsá að austanverðu upp að jökulrönd Fláajökuls í Vatnajökli.

7,4 km

Skaftafellssýslur

Jeppafært

Nálægar leiðir: Suðurfjörur, Hornafjarðarfljót.

Skrásetjari: Jónas Kristjánsson

Heimild: Útivistarkort